google/wiki40b huggingface dataset:
Grünerløkka studenthus

Historie

Studenthuset er en ombygget kornsilo fra 1953, regulert til boligformål i 1993, og som sto ferdig som studentboliger høsten 2001.  Driften ved den gamle siloen var i tilknytning til virksomheten ved Nedre Foss mølle. Bygningen ble benyttet som silo i til sammen nær 40 år. Bygningen har tre rekker á syv silosjakter – det vil si 21 siloer. I 80-årene forelå det planer om å gjøre om siloen til et hotell, men dette ble aldri realisert. I 1992 fattet også bystyret vedtak om å anbefale siloen revet og området ved Nedre Foss regulert til friområde.
Til tross for sterk lokal motstand, var det til slutt studentskipnadens planer om et studenthus som ble realisert. I tillegg til studenthusets karakteristiske silo-fasade som ikke er vesentlig endret, er bygningens historie også gjenspeilet i utsmykkingen av huset, ved at en av de grå korntrikkene som fraktet korn fra Vippetangen og opp til møllene i området er utstilt i inngangspartiet på studenthuset. Andre detaljer er en gammel melvekt utstilt i inngangspartiet, og en plakett som vinner av Oslos Bys arkitekturpris 2002 på en av veggene ved siden av.

Ombygging

Ombyggingen foregikk ved at etasjeskille ble støpt oppover i siloene og vinduer skåret ut, mens isopor og sprøytepuss ble benyttet til utsiden av bygningen. Heis- og trappehus er plassert i den noe høyere sidebygningen (en sammenhengende del av bygningen, men ikke en av selve siloene), men det er også lagd en branntrapp i en av silosjaktene i motsatt ende av bygningen. Fellesrom og vaskeri er også plassert i sidebygningen, i øverste etasje. Bygningens historie som silo innebærer også runde rom, og fast inventar i hyblene er derfor designet spesielt for studenthuset.
 Hovedinngangen befinner seg i sidedelen av siloen, fra krysset Marselis' gate/Grüners gate.
Siloen er 53 meter høy. Bygningen har idag til sammen 19 etasjer, hvorav 3 ubebodde med diverse fellesarealer. Hele studenthuset har et bruksareal (BRA) på om lag 9 000 m².
Prosjektet med å bygge om siloen til studentboliger kostet rett i underkant av 170 millioner kroner, og ble gjennomført i perioden 1999 til 2001. I 2008 ble det likevel klart at alle bad i siloen måtte rives på grunn av fuktskader, og studenthuset var en tid ubebodd mens rehabilitering pågikk.
Uteområder opparbeidet i umiddelbar nærhet til siloen i forbindelse med ombyggingen er en del av Akerselven miljøpark.

Fellesareal

På toppen av Silo'n er det en takterrasse tilgjengelig for alle studentene. Opprinnelig var det fellesareal også i etasjen over takterrassen, men i 2012-2014 ble dette fellesarealet ombygget til 2 boliger.
Antipsykotika

Antipsykotika er en gruppe medikamenter som primært benyttes i behandlingen av psykotiske lidelser, herunder schizofreni. Tidligere gikk stoffene under betegnelsen nevroleptika.

Historikk

Antipsykotika revolusjonerte psykiatrien da de ble tatt i bruk på 1950-tallet, og medførte at mange kronisk schizofrene pasienter fikk radikalt bedret funksjonsevne og kunne klare seg utenfor institusjon. Tilværelsen for mange av pasientene ved sinnssykeasylene ble dramatisk forbedret da de første medikamentene kom.

Virkningsmekanisme

Effekten skyldes antakelig først og fremst stoffenes evne til å blokkere dopaminreseptorer i hjernen.

Bivirkninger

Dessverre er medikamentgruppen beheftet med ubehagelige og tildels alvorlige bivirkninger, og har utilfredsstillende effekt hos en relativt stor andel av pasientene.
Mest klassisk er påvirkning av det ekstrapyramidale systemet, som inngår i kontroll av den motoriske delen av sentralnervesystemet. Slike bivirkninger inkluderer Parkinsonisme med skjelving (tremor) og stivhet, akatisi (rastløshet, bevegelsestrang), dystoni (ufrivillige muskelsammentrekninger) og ved lang tids bruk tardiv dyskinesi (repetitive, ufrivillige og meningsløse bevegelsesmønstre). Dette gjelder særlig førstegenerasjons antipsykotika gitt i høye doser. Annengenerasjonsantipsykotika har i tillegg til dopaminantagonisme betydelig serotoninantagonistisk effekt, noe som bidrar til færre motoriske bivirkninger.
Dopaminantagonismen bidrar at hemmingen av prolaktinproduksjon fra hypofysen faller bort, noe kan resultere i hyperprolaktinemi med vekst av brystkjertler og produksjon av melk, både hos kvinner og menn.
Trøtthet (sedasjon) er vanlig, særlig for førstegenerasjonsantipsykotika. Dette utnyttes i akuttbehandling for å dempe pågående akutt psykose.
Intellektuell og emosjonell hemming ses ofte ved høye doser, og særlig hos eldre, dette kan gi seg utslag i forvirring.
For en del annengenerasjonsantipsykotika (særlig olanzapin og klozapin) er overvekt et betydelig problem, og ikke sjelden resulterer dette i utvikling av diabetes mellitus.
Classless Inter-Domain Routing

Bakgrunn

IP-adresser er oppdelt i to deler; nettverksadressen (som identifiserer et helt nett eller et subnett) og vertsadressen (som identifiserer en spesifikk maskintilkobling til nettverket). Denne oppdelingen brukes for å kontrollere hvordan trafikk routes blant IP-nettverkene.
Historisk sett var IP-adresserommet oppdelt i tre klasser, der hver nettverksklasse hadde en forutbestemt størrelse. Klassen og lengden av subnettmasken og antallet verter i nettverket kunne alltid bestemmes fra de mest signifikante bitene i IP-adressen. Uten noen annen måte å spesifisere lengden på subnettmasken på, ble routingprotokollene tvunget til å bruke klassen for å bestemme størrelsen på nettverksprefiksene i routingtabellene.

CIDR og masker

En subnettmaske er en bitmaske som viser hvor nettverksadressene slutter og vertsadressene begynner. CIDR bruker en variabel lengde på submasken, VLSM (variable length subnet masks), for å allokere IP-adresser til subnett for å passe spesifikke behov i stedet for å bruke generelle nettverksregler. Oppdelingen mellom nettverk og vert kan skje ved alle bit-grenser i adressen. Prosessen kan være rekursiv, hvilket gjør at en del av adresserommet kan bli oppdelt i enda mindre biter gjennom å bruke en maske som dekker flere biter.
Ettersom de gamle klasseoppdelningene ignoreres kalles det nye systemet klasseløs routing (classless routing). En følge av dette ble at det gamle systemet kalles for klassefull routing (classful routing).
CIDR/VLSM nettverksadresser brukes nå over hele internett, de er også brukt på andre steder, som for eksempel i private nettverk. I et normalstort kontor- eller hjemmenettverk ser brukeren ikke dette i praksis ettersom nettverkene ofte bruker spesielt reserverte IP-adresser fra RFC 1918.

Sammenslåing av prefiks

En annen gevinst med CIDR er muligheten til å slå sammen mindre prefiks til større (routing aggregasjon). Som eksempel kan 16 stykk /24 nettverk som ligger i rekkefølge aggregeres til et /20 nettverk. To /20 nettverk som ligger inntil hverandre kan slås sammen til et /19 nett og så videre. Dette gir muligheten til å redusere størrelsen på hele den globale internet routing-tabellen.
For tiden vil de færreste ISPer route offentlige nett mindre enn /24 hvilket er en effektiv måte å forhindre at mindre nett får offentlig internet routing på hvis de ikke har blitt aggregerte av en ISP.

Adressesegment

Et adressesegment er den del av et IP-nett som avgrenses med en nettverksmaske. Den kan angis i form av fire desimale tall (255.255.255.0) eller den mer moderne formen CIDR som angir antallet relevante biter (/24). Disse eksemplene gir et segment på 255 unike adresser hvorav 252 er brukbare for servere eller klienter. x.x.x.0 angir nettverksadressen, x.x.x.255 er en broadcastadresse og en valgfri adresse er reservert for nettets standard gateway.
Ole Talberg

Ole Gjendemsjø Talberg (født 22. juli 1982) er en norsk fotballspiller som spiller forsvar for Tromsdalen UIL. Han har tidligere spilt for Alta IF, Tromsø IL, FF Jaro og Kroken City.
Paul Sophus Epstein

Paul Sophus Epstein (født 20. mars 1883 i Warszawa i Imperiet Russland nå Polen, død 8. februar 1966 i Pasadena i California) var en russisk-amerikansk fysiker og matematiker. Han var kjent for sine bidrag til kvantemekanikken som en del av en gruppe som også hadde medlemmene Lorentz, Einstein, Minkowski, Thompson, Rutherford, Sommerfeld, Röntgen, von Laue, Bohr, de Broglie, Ehrenfest og Schwarzschild.
Asianux

Asianux er en tidligere Linux-distribusjon som var basert på Red Hat Enterprise Linux. Den er basert på det asiatiske marked og finnes i versjoner på kinesisk, koreansk, japansk og engelsk. Distribusjonen er utviklet i samarbeid mellom Red Flag Software i Kina, Miracle Linux i Japan (hvor 50.5 % er eid av Oracle Corporation), Hankom i Sør-Korea, VietSoftware i Vietnam (siden september 2007), WTEC fra Thailand (siden desember 2008) og Enterprise Technology (Pvt) Limited fra Sri Lanka (siden juli 2010). Den blir distribuert og markedsført av Red Flag Software og Miracle.
Første versjon ble lansert i 2004. Den nåværende versjon er 4.0 og ble lansert 18. juli 2011.
Melechesh

Melechesh er et svart metall-band fra Jerusalem. Ashmedi startet bandet som et soloprosjekt i 1993. Året etter ble gitarist Moloch og trommeslager Lord Curse med. Bandets mål var å lage en type svart metall som inkorporerte musikalske inntrykk fra Midtøsten, hovedsakelig mesopotamisk/sumerisk og okkulte innflytelser (musikalsk såvel som lyrisk). Bandet kaller selv musikken «Mesopotamian metal».

Navn

Navnet Melechesh består av to hebraiske ord, מלך (melech, konge) og אש (esh, ild), en kombinasjon som ble laget av bandet. Ch-lyden uttales som den skotske ch (som for eksempel i ordet LOCH) eller nederlandsk G (Kh). En annen akseptert og vanlig uttalelse er MeleKesh.

Historie

Bandets release i 1995 av demoen As Jerusalem Burns... og 7" EP-en The Siege of Lachish fikk oppmerksomhet bade fra undergrunn metall fans og lokale myndigheter. Melechesh ble beskyldt for bedrivelse av svart magi av politiet og Jerusalem by, spesielt på forsiden av en avis hvor en del fakta ble endret. Anmeldelsene ble til slutt droppet. I 1996 ble debut-albumet As Jerusalem Burns...Al´Intisar sluppet på en amerikansk svart metall label. Med nylig rekruttert bassist Al´Hazred var bandets line-up klar. Av forskjellige personlige og profesjonelle grunner flyttet noen medlemmer av bandet til Frankrike og Nederland i 1998. Lord Curse ble igjen i Jerusalem og flyttet senere til USA for å fortsette med kunststudiene hans. Bandet måtte dermed finne en ny trommis. Hovedfiguren i Absu, trommeslager Proscriptor, tok plassen. Siden har Melechesh sluppet to album: Djinn (2001), som fokuserte på mytologi fra Mesopotamia, og Sphynx (2003), som fokuserte på mesopotamisk/sumerisk mytologi. Bandet har alltid vært interessert i Det nære østens okkulte mytologi. Bandet spilte så inn deres fjerde og svært godt mottatte album Emissaries som er tilgjengelig i Europa (Osmose Productions) og hos The End Records i USA og Canada. Innen dette skjedde hadde Xul erstattet Proscriptor som bandets fulltids trommeslager. Proscriptor ga ut The Siege of Lachish på ny på hans egen label, Tarot Productions i 2007. En film er for tiden under produksjon som dokumenterer Ashmedis streben etter å sette sammen bandet. Filmen har ikke fått noen premiere-dato ennå. De som er nysgjerrige kan lese Ashmedis selvbiografiske artikler, som avslører mye personlig informasjon om Melechesh’ hovedperson. Disse artiklene finnes på flere nettsider og i magasiner rundt om i verden, som for eksempel Decibel og Legacy.

Bakgrunn

Bandet startet deres karriere i Jerusalem (og Betlehem) og hadde dette som deres hovedbase fra 1993 til 1997. Etter dette har de for det meste opprettholdt seg i Amsterdam. På det nåværende tidspunkt består bandet av tre etnisiteter, dog ingen av dem er israelske: armensk/assyrisk (Ashmedi), assyrisk (Moloch), og nederlandsk (Xul).
Kovalam

Kovalam er en by ved Det arabiske hav i Kerala i Sør-India. Byen ligger 16 km. utenfor Thiruvananthapuram. 
Kovalam betyr skog med palmer.

Strender

En strand er oppkalt etter fyret og heter derfor Lighthouse Beach.
Kovalam har tre strender, adskilt av fremspringene klipper. Sammen danner de en 17 km. lang halvmåneformet kystlinje.

Turisme

Det finnes mange turisthoteller i og rundt Kovalam. Havnen Vizhinjam med gamle hindutempler, store kirker og en moské ligger innen en 3 km. radius. Den foreslåtte transitthavnen i Vizhinjam ligger nær Kovalam.
Als het om de liefde gaat

«Als het om de liefde gaat» var Nederlands bidrag i Eurovision Song Contest 1972 og ble fremført på nederlandsk av duoen Sandra & Andres, Sandra Reemer og Dries Holten. Melodien ble skrevet av Dries Holten og teksten ble skrevet av Hans van Hemert.
Sangen er en duett, hvor sangerne gjør en rekke forsøk med å flørte med hverandre. De beskriver hvor vanskelig det er å være en ærlig person når alt handler om forførelse.
Sangen ble fremført som attende bidrag om kvelden 25. mars 1972 (etter Vicky Leandros' «Après toi). Da avstemningen var over hadde den fått 106 poeng, noe som gav den en fjerdeplass blant 18 deltakere.
Sandra & Andres spilte inn sangen på engelsk (som «What Do I Do?»), tysk (som «Was soll ich tun?») samt fransk (« C'est pour domain»).

Norsk versjon

Eivind Torp har skrevet en norsk tekst. Den norske tittelen er «Sommeren er her». Grethe Kausland har spilt inn sangen. Den ble utgitt på singlen Triola TN 631 i 1972.
Sysfs

sysfs er et syntetisk filsystem som blir besørget av Linuxkjernen. Filsystemet eksporterer informasjon om ulike undersystemer av kjernen, maskinvareutstyr og tilknyttede utstyrsdrivere fra kjernen til brukermodus gjennom virtuelle filer. I tillegg blir virtuelle filer også brukt for deres konfigurering.
Sysfs har en lignende funksjonalitet som sysctl i ulike derivater av Berkeley Software Distribution.
Øvstebødalen

Øvstabødalen (også skrevet Øvstebødalen) er et dalføre i Gjesdal kommune i Rogaland. Det går fra Byrkjedal i sørvest til Øvstabøstølane i nordøst. Fylkesvei 45 går gjennom dalføret.
Dalen blir ofte feilaktig kalt Hunnedalen, som er navnet på dalen som fortsetter videre nordøstover til Sirdal i Vest-Agder.
Landbruk er den viktigste næringen i dalføret med gårdene Motland, Mjåland, Retland og Øvstabø (alle i Gjesdal og Rogaland). Fra 1940-tallet og fremover har det blitt bygget hytter i området rundt Øvstabøstølen, og det er i dag ca. 300 hytter i dalen. Hytteeierne har organisert seg i Hunnedalen Velforening.
Øvstabødalen var en viktig ferdselsåre for folk i Sirdal og Setesdal til Stavanger. For mange jærbønder er dalen porten mot heiene. Det ble ofte inngått ekteskap med folk fra både Frafjord og Sirdal, og familiebåndene var tette. Det blir også fortalt sagn om risen Skark på Øvstabø som sloss med Frane i Frafjord. Det er Frane som skal ha kastet de store steinene som ligger like nedenfor.
Mecynargus paetulus

Utseende

Mecynargus paetulus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Polevskoj

Polevskoj (russisk: Полевской) er en by i Sverdlovsk oblast i Russland. Byen ligger rundt 50 km sørvest for Jekaterinburg. Innbyggertall: 66 761 (folketelling 2002)

Historie

Byen ble grunnlagt på første halvdel av 1700-tallet som en bosetning ved kobbergruver. Den første gruven ble etablert i 1702, og den kommersielle utbyggingen begynte i 1718. I 1724–1727 ble det bygget en fabrikk for å behandle kobberet.
Dagens by omfatter territoriene til de tidligere bosetningene Gumesjki, Polevskoj og Severskij.
Norsk Helsenett

Oppdragsbrev

I oppdragsbrevet fra Helse- og omsorgsdepartementet står blant annet følgende: «Norsk Helsenett SF skal bidra til forenkling, effektivisering og kvalitetssikring av elektroniske tjenester til beste for pasienter og befolkningen for øvrig. Norsk Helsenett skal kjenne brukernes og sektorens behov, og gjennom dialog sikre at aktørene i helse- og omsorgssektoren tas med i arbeidet med planlegging og drift av statsforetakets oppgaver.» I januar 2018 gikk Folkehelseinstituttets leder Camilla Stoltenberg ut med kritikk mot virkningen av Norsk Helsenetts rolle i det norske helsevesenet.

Kunder og aktiviteter

Kunder av Norsk Helsenett omfatter offentlig og privat spesialisthelsetjeneste, nesten alle legekontor, over 700 tannleger, alle norske kommuner, alle apotek og de fleste av landets laboratorier og røntgeninstitutt samt fysioteapeuter. I tillegg til dette har NHN avtaler med en rekke tredjepartsleverandører av tjenester i Helsenettet.
Norsk Helsenetts aktiviteter finansieres gjennom medlemsavgift for tilknytning til helsenettet, statlige bevilgninger til drift av nasjonale tjenester og ulike øremerkede prosjekter, samt direkte tjenestekjøp. NHN har hovedkontor i Trondheim og avdelingskontor i Tromsø og Oslo.

Elektronisk meldingsutveksling

Norsk Helsenett skal bistå aktørene i forbindelse med utbredelsen av elektroniske meldinger og ha et nasjonalt ansvar for forvaltningen av slike meldinger.

Informasjonssikkerhet

Norsk Helsenett skal sørge for en sikker IKT-infrastruktur for effektiv elektronisk samhandling mellom alle aktører i helse- og omsorgssektoren. I tillegg til dette har Norsk Helsenett ansvaret for driften av HelseCERT, sektorens kompetansesenter for informasjonssikkerhet.

IKT-infrastruktur og drift av nasjonale tjenester

Norsk Helsenett skal legge til rette for, og være en pådriver for, sikker og kostnadseffektiv samhandling gjennom å bidra i det nasjonale arbeidet med å utvikle fremtidsrettede digitale tjenester. Nasjonal kjernejournal, helsenorge.no, Personlig helsearkiv, Helseadministrative registre (Adresseregisteret, Legestillingsregisteret, Helsepersonellregisteret, Register for Enheter i Spesialisthelsetjenesten), Personregisteret, Pasientreiser og medisinske kvalitetsregister er blant tjenestene Norsk Helsenett drifter for sektoren. Norsk Helsenett har også ansvaret for nasjonalt testsenter for testing av funksjonalitet i de elektroniske pasientjournalsystemene for hele helse- og omsorgssektoren.

Tjenestesenter for helseforvaltningen

22. juli 2016 ga Helse-og omsorgsdepartementet Norsk Helsenett i oppdrag å etablere et administrativt tjenestesenter for IKT, anskaffelser og arkiv/dokumentforvaltning. Fra 1.januar 2017 leverer Norsk Helsenett tjenester innen anskaffelser og IKT til Helsedirektoratet, Statens helsetilsyn, Folkehelseinstituttet, Direktoratet for e-helse, Nasjonalt klageorgan for helsetjenesten, Norsk Pasientskadeerstatning, Bioteknologirådet, Statens legemiddelverk, Statens strålevern, Helseøkonomiforvaltningen og Pasient- og brukerombudet. Fra 1. juni 2018 leverer Norsk Helsenett også tjenester innen arkiv og dokumentforvaltning.
Wolfgang Ismayr

Liv og virke

Ismayr ble utdannet i statsvitenskap, filosofi, historie og litteraturvitenskap ved Ludwig Maximilian Universitet i München og arbeidet siden ved Otto Friedrich Universitet i Bamberg. Han var gjesteprofessor ved universitetet i Passau og professor ved universitetet i Dresden.
Hans forskningsinnsats har i vesentlig grad dreid seg om tysk parlamentarisme og Europas politiske systemer. Verkene Die politischen Systeme Westeuropas og Die politischen Systeme Osteuropas er standarverker i sammenliknende systemlære. For sitt verk Der Deutsche Bundestag. Funktionen, Willensbildung, Reformansätze mottok Ismayr i 1993 Forbundsdagens vitenskapspris.
Las Vegas (sang med Martin Stenmarck)

Bakgrunn

Låten er komponert av låtskriverkvartetten Johan Fransson, Niklas Edberger, Tim Larsson og Tobias Lundgren, og den var en av deltakerne i Melodifestivalen 2005. Til å fremføre sangen hadde låtskriverne hentet musikalartisten Martin Stenmarck.
Sangen vant delfinale 3 i Skellefteå, og vant til slutt hele finalen i Globen i Stockholm 12. mars 2005. 
Med seieren i Melodifestivalen ble «Las Vegas» Sveriges bidrag til Eurovision Song Contest 2005 i Kiev i Ukraina. I Kiev var Sverige direktekvalifisert til finalen og var det 14. landet ut på scenen av 24 deltakere. For første gang på mange år var ikke Sverige blant favorittene, og sangen fikk bare 30 poeng i finalen og endte som nummer 19 av 24. Dette var Sveriges dårligste plassering i konkurransen siden 1992, da Christer Björkman kom nest sist med «I morgon är en annan dag». Det norske seerne ga bare 1 poeng til «Las Vegas»

Utgivelse

«Las Vegas» ble gitt ut på CD av CMC International i mars 2005.
Andy Hargreaves

Biografi

Andy Hargreaves vokste opp i arbeidsklassebyen Accrington i England som den yngste av tre brødre. Han gikk på Spring Hill Primary School, hvor en av lærerne inspirerte han til å selv bli lærer. Han ble den første i familien som søkte høyere utdanning da han begynte på studier innen sosiologi ved Sheffield University. 
Hargreaves ble lærer i grunnskolen før han noen år senere tok sin Ph.D. i sosiologi ved University of Leeds i England. Han foreleste deretter ved en rekke engelske universiteter, deriblant Oxford. I 1987 flyttet han til Canada og var med å stifte «International Center for Educational» i Ontario. I perioden 2000–2002 var han også professor innen skoleledelse og skoleutvikling ved University of Nottingham i England.
Han er bosatt i en forstad til Boston i Massachusetts, sammen med sin kone, som også er lærer. De har en sønn som bor i Toronto, og en datter som er bosatt i New York.

Forfatterskap

Professor Hargreaves har forfattet og redigert over 25 bøker, og er oversatt til en rekke språk. 
Han har mottatt prisene «Choice Outstanding Book Award» fra American Libraries Association for Teaching og «Outstanding Book Award» fra American Educational Research Association
Dorcasominae

Utseende

Slanke, langbeinte, gjerne brune trebukker med lange antenner. De ligner på gruppen blomsterbukker (Lepturinae).

Utbredelse

Gruppen mangler i Europa men én eller to arter finnes i den asiatiske delen av Tyrkia.
Krigskirkegården i Fredrikstad

Krigskirkegården i Fredrikstad er noen hundre meter øst for Gamlebyen.
Kirkegården ble tatt i bruk i 1789 og ble i sin tid brukt bare for militære og deres familier. I våre dager er kirkegården mest kjent for sine krigsgraver og monumenter  knyttet til begge verdenskriger, deriblant flere felt med Commonwealth War Graves.
Simeon Nwankwo

Landslaget

Han ble tatt ut i Nigerias tropp til VM i fotball 2018 i Russland.
John Banville

Biografi

Banville er født i Wexford i Irland. Han har arbeiderklassebakgrunn, og har heller ikke sjøl høyere utdanning. Etter å ha arbeidd i et flyselskap og reist mye rundt, fikk han ansettelse som journalist i avisa The Irish Press i 1969. Omtrent samtidig begynte han å skrive skjønnlitteratur, og hans første roman – Long Lankin – kom ut i 1970. Etter at Irish Press gikk inn i 1995, begynte han i The Irish Times, der han en periode var litteraturredaktør. Han har også vært regelmessig bidragsyter til The New York Review of Books siden 1990.
I 2014 ble Banville tildelt Fyrsten av Asturias' pris for litteratur.
Haparanda kommune

Språk

Meänkieli og finsk har status som offisielle minoritetsspråk i kommunen, og Haparanda er en av seks svenske kommuner hvor meänkieli har status som offisielt minoritetsspråk.
Mioochodaeus

Utseende

En middelsstor (ca. 14 millimeter) bille.

Utbredelse

Arten er funnet på lokaliteten Orsberg i Tyskland. Fossilet stammer fra Oligocen-tiden og er mellom 28-23 millioner år gammelt.
Sætersgård stadion

Meritter

I sesongen 1962/63 under det internasjonale stevnet 23. og 24. mars 1963 forbedret Jonny Nilsson første dagen, Ivar Eriksens daværende gjeldende 3 000 meter verdensrekord på 4.33,0 fra Bislett stadion som Eriksen satte den 28. februar 1963, til 4.27,6. Det var anslått til å være rundt 5-6000 tilskuere der.